Búrfell , Búrfellsgjá og Selgjá í Garðabæ Tillaga að friðlýsingu Búrfells , Búrfellsgjár og Selgjár í Garðabæ Samstarfshópur , skipaður fulltrúum frá Garðabæ , Umhverfisstofnun , umhverfis - og auðlindaráðuneyti , Ríkiseignum , Minjastofnun Íslands og landeigendum hefur undanfarið unnið að undirbúningi friðlýsingar Búrfells , Búrfellsgjár og Selgjár í Garðabæ á grundvelli náttúruverndarlaga nr. 60 / 2013 . Samkvæmt 39. gr. sömu laga annast Umhverfisstofnun undirbúning friðlýsingar . Skv. 2. mgr. fyrrnefndrar greinar skal Umhverfisstofnun gera drög að friðlýsingarskilmálum og leggja fyrir landeigendur og aðra rétthafa lands , viðkomandi sveitarfélög og aðra sem hagsmuna eiga að gæta . Frestur til að gera athugasemdir við fyrirhugaða friðlýsingu skal vera þrír mánuðir og skal stofnunin í kjölfarið vísa málinu til ráðherra með tillögum að friðlýsingarskilmálum og gera grein fyrir því hvort að náðst hafi samkomulag um friðlýsinguna við hlutaðeigandi aðila . Sú tillaga að friðlýsingarskilmálum sem Umhverfisstofnun kynnir nú byggir á því samtali sem hefur átt sér stað á vettvangi samstarfshóps . Verndargildi svæðisins felst fyrst og fremst í jarðfræðinni og jarðmyndunum svæðisins . Svæðið er mjög gott dæmi um jarðmyndanir sem eru sérstakar á landsvísu og hafa hátt vísinda - og fræðslugildi . Búrfell og hrauntraðir frá gígnum , gjárnar og misgengi eru mjög áberandi í landi . Búrfell er stakur gjall - og klepragígur sem tilheyrir eldstöðvakerfi Krýsuvíkur . Snemma á nútíma fyrir um 8100 árum rann úr Búrfelli Búrfellshraun sem hefur breytilega ásýnd eftir svæðum . Næst upptökunum í Búrfelli er hraunið slétt helluhraun með hrauntröðum eða hraunrásum með hellum . Fjær upptökunum er það klumpahraun . Innan svæðisins er talsvert af menningarminjum s.s. fjárskjól og seljarústir sem telja má einstakar í sinni röð , byggðar við gjárbarmana með baðstofum , eldhúsi , kvíum og stekkjum . Er undirbúningur friðlýsingar svæðisins liður í stjórnarsáttmála ríkisstjórnarinnar um átak í friðlýsingum . Kynning á tillögu að friðlýsinguUmhverfisstofnun leggur hér með fram tillögu að friðlýsingaskilmálum fyrir Búrfell , Búrfellsgjá og Selgjá í Garðabæ ásamt tillögu að mörkum svæðisins . Frestur til að gera athugasemdir við tillöguna er til og með 23. mars 2020 . Athugasemdum má skila með tölvupósti á netfangið ust@ust.is eða senda með pósti til Umhverfisstofnunar , Suðurlandsbraut 24 , 108 Reykjavík . Umhverfisstofnun vekur athygli á því að innsendar athugasemdir eru hluti af stjórnsýslumáli og kunna að verða afhentar þriðja aðila sé óskað eftir í samræmi við upplýsingalög nr. 140 / 2012 . Frekari upplýsingar veita Ingibjörg M. Bjarnadóttir ( ingibjorgb@ust.is ) og René Biasone ( rene@ust.is ) með tölvupósti eða í síma 591-2000 .